Stanislav Škorvánek

Stanislav Škorvánek (* 31. január 1996, Žilina, Slovensko) je slovenský hokejový brankár, ktorý chytá za Duklu Michalovce v slovenskej extralige.

Klubová kariéra 
Škorvánek je odchovanec žilinského hokeja. V extralige debutoval v ročníku 2015/16 v tíme slovenskej dvadsiatky, no pozíciu v najvyššej hokejovej súťaži si získaval náročne. Medzi rokmi 2016-2021 vystriedal hneď deväť klubov a veľmi často pendloval medzi extraligou a druhou ligou.

V sezóne 2021/22 posilnil Vlkov Žilina, za materský klub nastúpil vôbec prvýkrát na seniorskej úrovni. Hoci Žilina nesplnila cieľ postúpiť do prvej ligy, Škorvánek očakávania naplnil. V základnej časti si držal úspešnosť zákrokov na úrovni takmer 95%, vo vyraďovacej časti zbieral ešte o percento lepšie čísla.

Fantastické výkony mu vyniesli nový kontrakt s Duklou Michalovce. Prichádzal do známeho prostredia, za mužstvo z východného Slovenska odchytal dvanásť stretnutí už v ročníku 2020/21.

V sezóne 2022/23 sa mu napokon podarilo napevno preraziť do extraligy, v základnej časti pochytal až 93% všetkých striel a výraznou mierou sa podieľal na postupe svojho tímu do play-off. Vo vyraďovacej časti upútal pozornosť výbornými výkonmi a najmä jeho zásluhou Michalovce vyradili favorizovaný Slovan Bratislava v prvom kole. V semifinále mal na dosah ďalšie veľké prekvapenie, Michalovce sa dostali do vedenia 3:2 na zápasy proti Košiciam, ale favorizovaný súper dokázal sériu zvrátiť vo svoj prospech.

Reprezentačná kariéra 
Slovensko prvýkrát reprezentoval na turnaji hráčov do 20 rokov vo fínskych Helsinkách v roku 2016. Na šampionáte zastával pozíciu brankárskej dvojky za Adamom Húskom a do zápasového diania zasiahol iba na osem minút v dueli proti domácim reprezentantom.

Do reprezentácie sa vrátil v roku 2023. Vďaka skvelým výkonom v Michalovciach si vyslúžil miestenku na majstrovstvá sveta v Rige a Tampere.

Referencie

Externé odkazy 
 

Narodenia 31. januára
Narodenia v 1996
Osobnosti zo Žiliny
Slovenskí hokejoví brankári
Hráči HK Dukla Michalovce
Hráči HC 46 Bardejov
Hráči HK Trnava
Hráči HC 07 Detva
Hráči HC Košice
Hráči HC Prešov
Hráči MsHK Žilina
Účastníci MS v hokeji 2023